《读杨子云传》
宋代·范浚

老不晓事杨子云，缀文讥诃坚逐贫。班生曲笔甚假借，谓不逐逐元非真。

草玄欲作后人计，投阁自迷身不利。王涯筮中好其书，宁复逆知甘露事。

蛙声紫色欺昏童，义士远引如冥鸿。胡为颠眩尚执戟，美新屈首称臣雄。

岷山沃野蹲鸱大，拓落不归良已过。近危竟似井眉瓶，虚作反骚嗤楚些。

诡情怀禄遭嘲评，但用笔墨垂声名。文章要亦千古事，久矣法言今正行。

作者简介：范浚（1102-1150），字茂名（一作茂明），婺州兰溪（金华兰溪）香溪镇人，世称“香溪先生”。绍兴中，举贤良方正。以秦桧当政，辞不赴。闭门讲学，笃志研求，学者称香溪先生。浚著有《香溪集》二十二卷，《四库总目》传于世。